Asian Games 2018: 18वें एशियाई खेलों में मंगलवार को महिला एकल बैडमिंटन में भारतीय खिलाड़ी पी.वी. सिंधु को फाइनल में ताई जु यिंग के हाथों हार का सामना करना पड़ा है। इस हार के साथ ही सिंधु को सिल्वर मेडल से ही संतोष करना पड़ा। वर्ल्ड नम्बर-3 सिंधु को फाइनल मुकाबले में चीनी ताइपे की दिग्गज और वर्ल्ड नम्बर-1 ताइ जु यिंग ने सीधे गेमों में 21-13, 21-16 से मात दी। हालांकि, इस रजत पदक के साथ सिंधु ने नया इतिहास कायम किया है। वह एशियाई खेलों में बैडमिंटन की किसी भी स्पर्धा में रजत पदक जीतने वाली पहली खिलाड़ी हैं। पहले गेम में 19 -12 से पिछड़ने के बाद सिंधु के लिए वापसी करना बेहद मुश्किल हो गया। शुरुआत में 5-0 से पिछड़ने के बाद सिंधु ने अंक जोड़ना शुरू किया और लगातार दो अंक लेकर अंतर कम किया।